Symbol rozcestia O iných významoch výrazu *Anjel* pozri *Anjel (rozlišovacia stránka)*.
Zvestovanie (El Greco, 1575)
**Anjel** (výsl. [aňiel]; hebr.: מלאך - *maleách*; gr.: ἄγγελος - *angelos*; lat.: angelus = posol) je:`

* v kresťanstve, judaizme a islame nebeská bytosť, ktorá sa môže materializovať; prostredník medzi Bohom na jednej strane a ľuďmi a svetom na druhej strane
* v démonológii prvotných a polyteistických náboženstiev jeden z dobrých či zlých duchov
* v iránskom zoroastrizme zosobnenie dobrých síl, ktoré bojujú na strane boha dobra Ahura Mazdu proti bohu zla Ahrimanovi

Dejiny
------

### Egypt

Prvé nákresy anjelov môžeme nájsť už v starom Egypte. Už vtedy ich pokladali za prostredníkov medzi bohmi a človekom. Znázorňovali sa ako okrídlené zviera s ľudskou tvárou. Anjeli rodili deti, ale aj cítili (napr.: hlad).

### Izrael (Starý Zákon)

Gustave Doré: Jakubov boj s anjelom
Anjeli sa vyskytujú aj v Biblii, ale veľa sa o nich nerozpráva. Existencia anjelov nikdy nebola v Biblii samostatnou témou. Viac sa o anjeloch môžeme dozvedieť v apokryfoch.

Starý Zákon často predstavuje Boha ako nejakého vladára (preberá črtu z orientu a mytológie a prispôsobuje ju zjaveniu jediného Boha). Členovia jeho dvora sú jeho služobníkmi, volajú sa *svätí*, alebo *synovia Boha*.

Biblické správy poznajú aj Jahveho anjela, ktorý nie je rozdielny od samého Boha (Gn 16,7; 22,11; Ex 3,2; Sdc 2,1)

#### Anjeli v Biblii

Sväté písmo zjavuje troch hlavných anjelov: Michael, Gabriel, a Hellel ben Sachar (Lucifer), ktorý padol a následne sa stal vodcom zlých anjelov, Satanom. Jeden verš zo Zjavenia Jána hovorí o tom, že do svojej vzbury so sebou vtiahol jednu tretinu anjelov.

Jeho meno znamená:

Michael: **Kto je ako Boh?**

Gabriel: **Boží hrdina**

Pôvodné meno tretieho kniežaťa bolo **Héllél ben Sáchár**, ktoré znamená: **skvejúci sa / žiariaci / chváliaci / syn rannej zory**. Toto hebrejské meno (Iza 14:12) preložili autori Septuaginty výrazom **heosforos**, čo znamená **ranná hviezda**. Latinský preklad tohto výrazu je meno **Lucifer** (obidva výrazy znamenajú nosič svetla ). On sa vzbúril a padol ešte pred stvorením človeka a dostal nové meno: v hebrejčine **Satan**, v gréčtine **Diabolos** čo znamená: **žalobca, ohovárač, protivník, nepriateľ** .

Anjeli sú slúžiace duchovné bytosti, ktoré Boh stvoril na to, aby poslúchali jeho vôľu. Sú nespočítateľní, vzhľadom na ich moc a silu sú na vyššom stupni ako človek.

Rád anjelov tvoria anjeli Boha a anjeli Satana. Úlohou anjelov Božích je chvála a uctievanie Boha, vykonávanie Jeho prikázaní, odoslanie Božích odkazov, služba veriacim ľuďom a najmä zastupovanie a ochrana detí. Anjeli sa zúčastňujú na uskutočňovaní plánov a sľubov Boha (napríklad pri hlásaní spasenia, v boji proti nepriateľským silám na strane Božieho ľudu, pri vykonávaní Božieho súdu).

Biblia zakazuje uctievanie anjelov. Sväté Písmo menuje štyri hlavné úrovne duchovných bytostí: tróny, panstvá, kniežatstvá a moci. (Roháčkov preklad)

Čo môžeme vedieť z biblie o anjeloch:

* Boli **stvorení** pred človekom - (Jób 38, 4-7).
* Sú o niečo **lepší** ako ľudia - (Ž 8,6).
* **Neženia** sa (Mk 12,25).
* Je ich **veľa** - Ž 68,18; Hebr 12,22; Ap 5, 11; Mt 24,31;
* **Slúžia** ľuďom - Hebr 1,14.
* **Ochraňujú** ľudí - Ž 34,8.
* **Slúžili** Ježišovi - Mt 4,11; Mk 1,13; Lk 22,43.
* Čast z nich sa **postavila** proti Bohu a **slúžia** **Luciferovi** (satanovi, diablovi **čertovi**) Zjv 12,9; Mt 25,41.

Ikona zhromaždenia svätých anjelov. (15. stor.)
### Kresťanstvo

Kresťanstvo vo svojej náuke o anjeloch vychádza z judaizmu. Anjeli boli stvorení Bohom ešte pred stvorením hmotného sveta. "*Anjel je mysliace, vždy činné bytie so slobodnou vôľou. Je to netelesné, Bohu vždy slúžiace bytie, ktorého prirodzenosť dostala z milosti nesmrteľnosť. ... Anjeli sú viazaní na určené miesto.*" (sv. Ján Damaský) Ich poslaním je ochraňovať a pomáhať ľuďom, niektorí sú aj ochrancami konkrétnych miest, národov a krajín. Každý človek má svojho osobného anjela ochrancu (strážcu).

Významnú úlohu malo dielo dielo Pseudo-Dionýza Areopagitu (gr. Peri tés uranias hierarchias, lat. De coelesti hierarchia).

V katolíckej a pravoslávnej cirkvi majú aj svoje dni a sviatky. V byzantskom obrade je úcte anjelov určený každý pondelok, okrem toho majú svoje sviatky sv. archanjel Michal a aj sv. archanjel Gabriel. Najvýznamnejším sviatkom je *Zhromaždenie k veľvojvodcovi Michalovi a ďalším beztelesným mocnostiam* (8. novembra).

#### Anjeli v baroku

*Bližšie informácie v hlavnom článku: Baroková zbožnosť*
Anjeli pôsobia v príbehoch Starého a Nového zákona ako poslovia Boží, z čoho pochádza aj ich označenie - grécky *angelos*, čo znamená posol alebo vyslanec. V rámci zbožnosti v baroku sa však zvykla prejavovať skôr ich iná funkcia, v ktorej boli vnímaný ako určitý strážny duchovia, sprevádzajúci človeka počas života.

### Islam

Anjeli v Islame plnia veľmi dôležitú úlohu. Boli stvorení z ohňa, prebývajú v nebi a sú plne poslušní Bohu. Tvoria Boží dvor (ako aj v kresťanstve), zaznamenávajú skutky ľudí, a sprevádzajú ľudí na posledný súd. Rovnako anjeli sú strážcami pekla. Anjel Gabriel prináša (diktuje?) Mohamedovi Korán.

Deväť zborov beztelesných mocností (grécka ikona, 18. stor.)

Hierarchia anjelov
------------------

V kresťanstve sa anjeli rozdeľujú do deviatich zborov. Najnižšie postavenou skupinou (hierarchiou) sú anjeli, archanjeli a mocnosti (virtutes), ktorí podľa kresťanskej náuky plnia vôľu Boha priamo medzi stvoreniami. Druhú, prostrednú skupinu tvoria panstvá (dominationes), kniežatá (principatus) a sily (potestates), ktoré sa zúčastňujú predovšetkým na stvorení. Najvyššie postavená skupina zahŕňa tróny, serafíni a cherubínov, ktorí stoja pri tróne Boha.

|  |  |  |
| --- | --- | --- |
| „ | Nech osvieti oči vášho srdca, aby ste vedeli, aká je nádej z jeho povolania, aké bohatstvo slávy je z jeho dedičstva vo svätých, a aká nesmierne veľká je jeho moc pre nás veriacich podľa pôsobenia jeho mocnej sily, ktorú dokázal na Kristovi, keď ho vzkriesili z mŕtvych a **v nebi posadil po svojej pravici nad každé kniežatstvo, mocnosť, silu a panstvo** a nad každé iné meno, ktoré možno vysloviť nielen v tomto veku, ale aj v budúcom. | "|
| – List Efezanom 1, 18 – 21 |

|  |  |  |
| --- | --- | --- |
| „ | Ja, najmenší zo všetkých svätých, dostal som tú milosť zvestovať pohanom Kristovo nevyspytateľné bohatstvo a všetkým oznámiť, aký je plán tajomstva od vekov skrytého v Bohu, ktorý všetko stvoril, aby sa teraz skrze Cirkev **kniežatstvám a mocnostiam v nebi** stala známou Božia mnohotvárna múdrosť, podľa odvekého rozhodnutia, ktoré uskutočnil v Kristovi Ježišovi, našom Pánovi. | "|
| – List Efezanom 3, 8 – 11 |

|  |  |  |
| --- | --- | --- |
| „ | On je obraz neviditeľného Boha,prvorodený zo všetkého stvorenia,lebo v ňom bolo stvorené všetko na nebi a na zemi,viditeľné i neviditeľné,**tróny aj panstvá,kniežatstvá aj mocnosti**. | "|
| – List Kolosanom 1, 15 – 16 |

Mená
----

Najznámejšie mená anjelov

* Azazel - „anjel smrti"
* Azrael - archanjel,
* Barbiel
* Gabriel - archanjel, zvestoval Márii, že bude Bohorodička
* Hamaliel
* Cherubiel
* Jehoel
* Kemuel
* Metatron
* Michal - archanjel, bojoval proti Satanovi
* Nišroch
* Orifiel
* Rafael - pomáhal Tobiášovi
* Serafiel
* Uriel
* Zofiel
* Lucifer - postavil sa proti Bohu. Meno znamená „nosič svetla"
* Satan - meno znamená „protivník, nepriateľ"

Archanjel Michal ako ochranca mesta Archangeľsk (ruská ikona, 1741)

Rozdelenie
----------

* **Archanjeli** - plnia dôležité úlohy

- Michal, Gabriel, Rafael - najznámejší archanjeli. Kniha Zjavenia hovorí, že iba 7 anjelov je najbližšie k Bohu. Rovnako to vyznáva aj židovstvo.

* **Serafíni** - „horiaci" spievajú na Božiu slávu

- Michal, Serafiel, Jehoel, Uriel, Kemuel, Metatron, Natanael

* **Cherubíni** - podopierajú Boží trón, ťahajú Boží voz, slúžia Bohu ako bytosti, na ktorých sa vezie a lieta, strážia jeho vlastníctvo, zakrývajú Božiu archu.

- Gabriel, Cherubiel, Ofaniel, Rafael, Zofiel, Lucifer

* **Anjeli** - napríklad anjel ochranca (strážca)
* **Nebeské vojsko** - je k dispozícii pri riadení sveta.

Názory
------

Podľa Alberta Veľkého je anjel čisto duchovná bytosť; anjeli sa líšia hierarchiou stupňa a večného poriadku. Anjeli sa nelíšia individuálne.

V katolicizme je anjel duchovná, netelesná bytosť. Anjeli sú celým svojím bytím Boží služobníci a poslovia. Stále sa dívajú na tvár svojho Otca a dbajú na plnenie jeho
rozkazov. Ako bytosti čisto duchovné majú rozum a vôľu, sú to bytosti osobné a nesmrteľné. Prevyšujú všetkých viditeľných tvorov dokonalosťou, ako o tom svedčí lesk ich slávy. Stredom anjelského sveta je Kristus.

Referencie
----------

1. ↑   *Slovenské slovníky* [online]. slovniky.juls.savba.sk, [cit. 2019-03-10]. Dostupné online.
2. ↑  anjel. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 1999. 696 s. ISBN 80-224-0554-X. Zväzok 1. (A – Belk).
3. ↑   *Sv. Bazil Veľký: Hexaémeron čiže Homílie o diele šiestich dní. Homília I, č. 5.* [online]. [Cit. 2011-11-10]. Dostupné online. Archivované 2011-07-26 z originálu.
4. ↑  Sv. Ján Damaský: Stvorenie anjelov a ich bytie. Archivované 2011-11-02 na Wayback Machine (Z diela O pravej viere.)
5. ↑  Angels. In: PELIKAN, Jaroslav. *The Melody of Theology : A Philosophical Dictionary*. Cambridge, Mass.; London : Harvard University Press, 1988. 274 s. ISBN 0-674-56472-3. S. 1 – 4.
6. 1 2  Jíří Mikulec, *Náboženský život a barokní zbožnost v českých zemích*, Praha: Grada 2013, 46.
7. ↑  GLASENAPP, Helmuth von. *Päť svetových náboženstiev : hinduizmus, budhizmus, čínsky univerzizmus, kresťanstvo, islam*. 1. vyd. Bratislava : Talentum, 2009. 487 s. ISBN 978-80-88979-60-9. S. 282-283.
8. ↑   *Sväté písmo Starého i Nového zákona*. 9. vyd. Trnava : Spolok svätého Vojtecha, 2007. 2331 s. ISBN 978-80-7162-652-7. Kapitola List Efezanom, s. 2173.
9. ↑   *Sväté písmo Starého i Nového zákona*. 9. vyd. Trnava : Spolok svätého Vojtecha, 2007. 2331 s. ISBN 978-80-7162-652-7. Kapitola List Efezanom, s. 2174.
10. ↑   *Sväté písmo Starého i Nového zákona*. 9. vyd. Trnava : Spolok svätého Vojtecha, 2007. 2331 s. ISBN 978-80-7162-652-7. Kapitola List Kolosanom, s. 2188.

Pozri aj
--------

* Sedem archanjelov Krista

Iné projekty
------------

WikiknihyCommonsWikicitáty
* Spolupracuj na Wikiknihách Wikiknihy ponúkajú texty a príručky na tému **Anjel**
* Spolupracuj na Commons Commons ponúka multimediálne súbory na tému **Anjel**
* Spolupracuj na Wikicitátoch Wikicitáty ponúkajú citáty od alebo o **Anjel**